เก็บรายได้รัฐบาลยังแจ๋ว8เดือนเกินเป้า65,597ล้านบาท
คลังโชว์เก็บรายได้รัฐบาลไม่มีปัญหายังเกินเป้าหมาย ขณะที่เงินคงคลังยังสูงถึง 319,262 ล้านบาท
27 มิ.ย. 2562

คลังโชว์เก็บรายได้รัฐบาลไม่มีปัญหายังเกินเป้าหมาย ขณะที่เงินคงคลังยังสูงถึง 319,262 ล้านบาท
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า ในช่วง 8 เดือนแรกของปีงบประมาณ 2562 (ตุลาคม 2561 – พฤษภาคม 2562) รัฐบาลจัดเก็บรายได้สุทธิ 1,645,777 ล้านบาท สูงกว่าช่วงเดียวกันของปีก่อน 65,597 ล้านบาท หรือ 4.2% และสูงกว่าประมาณการตามเอกสารงบประมาณ 40,875 ล้านบาท หรือ 2.5%
ทั้งนี้มีหน่วยงานที่จัดเก็บรายเกินเป้าหมาย ได้แก่ กรมสรรพากร 38,017 ล้านบาท หน่วยงานอื่น 36,893 ล้านบาท การนำส่งรายได้ของรัฐวิสาหกิจ 10,675 ล้านบาท และกรมศุล 6,950 ล้านบาท
นายลวรณ กล่าวว่า ฐานะการคลังของรัฐบาลตามระบบกระแสเงินสดในช่วง 8 เดือนแรกของปีงบประมาณ 2562 รัฐบาลมีรายได้นำส่งคลังทั้งสิ้น 1,563,258 ล้านบาท ในขณะที่มีการเบิกจ่ายเงินงบประมาณทั้งสิ้น 2,128,441 ล้านบาท รัฐบาลได้กู้เงินเพื่อชดเชยการขาดดุล จำนวน 275,879 ล้านบาท ส่งผลให้เงินคงคลัง ณ สิ้นเดือนพฤษภาคม 2562 มีจำนวนทั้งสิ้น 319,262 ล้านบาท